Steen Gade (SF), 2007-04-17:
Jeg vil starte med at sige tak til Socialdemokratiet, til Det Radikale Venstre og til Enhedslisten for den positive modtagelse af vores beslutningsforslag.
Der er flere grunde til, at vi har fremsat og udarbejdet forslaget, men den helt overvejende er, at der på det her område er utrolig meget at indhente i Danmark.
Vi er ikke førende på området, i nogen grad er vi ved at halte bagefter, og derfor ville det være meget, meget vigtigt, om man kunne få en kommunal indsats ved siden af så mange andre indsatser, herunder også en privat indsats.
Det at kunne lave en planlægning, som prioriterer både på energiområdet og på en række andre områder, ville være et enormt løft.
Det, vi har forestillet os, er, at man ud over kravene på energisiden kunne stille krav om, at man ikke skal anvende nogen miljøbelastende materialer, det kan være pvc, det kan være trykimprægneret træ, at man undgår de stoffer, der er på Miljøstyrelsens liste over uønskede kemiske stoffer, at der kan være regnvandsopsamling osv.
En sådan lovgivning mener vi at vi har brug for.
Det interessante er jo – og det er vel det andet, kan man sige, argument for, at vi har udarbejdet forslaget – at der er et stort ønske om at lave det her.
I Real Dania og Miljøministeriets fælles projekt »Fornyelse af planlægningen« fremgår det, at der er stor interesse i kommunerne for at gå videre end de krav, der stilles bl.a. i bygningsreglementet.
Og det er jo hele pointen, at man skulle gå videre end det, der er i bygningsreglementet.
Og når jeg så kigger på regeringens forslag, er det jo, jeg ser, at det holder sig inden for bygningsreglementet, og så ved jeg egentlig ikke rigtig, hvad det er, vi har fået.
Det kan godt være, vi har fået en smule fremskridt, men det er ikke ret meget, og jeg vil i hvert fald ikke anbefale nogen fra regeringssiden at lave et stort salgsarbejde for det, for der er så mange, der bliver skuffede, hvis de tror, de har fået noget.
Da det egentlig er fru Anne Grete Holmsgaard, som har lavet SF’s forslag – jeg kan se, at hun er kommet nu, men nu er det altså mig, der har haft jobbet med at føre ordet indtil nu – vil jeg sige, at da jeg læste på det her til i dag, blev jeg egentlig overrasket over, at det på det punkt her var så ringe fra regeringens side.
Og jeg synes, det ser ud til, at det heller ikke er verdens mest velforberedte og velgennemtænkte forslag.
Hvorfor i alverden låser man det totalt fast til diskussionen om kollektive varmeforsyningsanlæg?
Det er da noget, som man selv beslutter.
Jeg ved heller ikke, om man har låst sig så meget fast, men sådan er det jo indtil videre fremgået af ordførersvarene fra regeringspartierne.
Jeg ved så ikke, om det ikke er helt så hårdt, som jeg har opfattet indtil videre, men jeg vil blive glad, hvis det ikke er helt så hårdt, og hvis der er nogle muligheder også her.
Så kommer indvendingen om EU, og den må vi jo selvfølgelig kigge på.
Jeg har svært ved at forstå, at vi ikke kan stille en lang række af de her krav i forbindelse med EU-regler.
Og jeg har hørt, at ministeren siger, at det kan hun ikke finde ud af før engang til efteråret, men det vil ikke hindre os i udvalget i at finde ud af, hvad argumentationen i dag er for, at man er så nervøs.
Man kan sige, at hvis vi i lokalplaner ikke har muligheder, der går videre, har vi jo altså spillet os en lang række instrumenter i værktøjskassen af hænde.
Jeg vil så som en slags afslutning sige, at foruden at være et virkelig interessant og kreativt instrument i den kommunale planlægning – det er virkelig noget, der kunne engagere borgerne i det lokale demokrati, at man også kan lave den slags lokalplaner – har det her jo også den klare følgevirkning, at det virkelig for alvor sætter gang i at udvikle og få danske virksomheder til at arbejde med nye materialer, nye teknologier osv.
Jeg synes da, at det var lidt deprimerende at høre, at man ikke kunne lave krav f.eks. om passivhuse i en lokalplan, for det ville jo også være et udstillingsvindue i en kommune for borgerne og en inspiration til håndværkere, til virksomhedsejere og til alle, der skal arbejde med den store teknologiske fornyelse af vores byggeri, som vi har brug for i de kommende år.
I hvert fald vil vi gøre vores for, at det kan lade sig gøre.
Afstemning